Pielikums 
Jelgavas pilsētas domes
22.09.2016. lēmumam Nr.12/2

JELGAVAS PILSĒTAS PAŠVALDĪBAS IESTĀDES
„JELGAVAS PILSĒTAS BIBLIOTĒKA” 
LIETOŠANAS NOTEIKUMI

I.	Vispārīgie jautājumi

1. Jelgavas pilsētas pašvaldības iestādes „Jelgavas pilsētas bibliotēka” bibliotēkas lietošanas noteikumi nosaka:
1.1.	pakalpojumu sniegšanas kārtību Jelgavas pilsētas pašvaldības iestādē “Jelgavas pilsētas bibliotēka” un tās filiālbibliotēkās – Pārlielupes bibliotēkā, Miezītes bibliotēkā un bērnu bibliotēkā “Zinītis” (turpmāk – Bibliotēka);
1.2.	bibliotēkas lietotāja (turpmāk – Lietotājs) tiesības un pienākumus;
1.3.	datoru un interneta lietošanas nosacījumus;
1.4.	citus ar Bibliotēkas lietošanu saistītus jautājumus.

II.	Reģistrēšanās kārtība bibliotēkā

2.	Persona, reģistrējoties Bibliotēkā, uzrāda personu apliecinošu dokumentu, aizpilda Lietotāja reģistrācijas karti un ar savu parakstu apliecina sniegtās informācijas patiesumu un iepazīšanos ar  Bibliotēkas pakalpojumu izmantošanas noteikumiem.       
3.	Personu, kura nav sasniegusi 12 gadu vecumu, reģistrē Bibliotēkā pēc personu apliecinoša dokumenta uzrādīšanas un vecāka vai likumiskā pārstāvja rakstveida piekrišanas iesniegšanas. Bērnu, kurš uzturas bērnu sociālās aprūpes  institūcijā, Bibliotēkā var reģistrēt pēc šīs institūcijas galvojuma. 
4.	Reģistrētam Lietotājam bez maksas tiek izsniegta Lietotāja karte, kas dod tiesības izmantot Jelgavas pilsētas un Jelgavas novada pašvaldību bibliotēku pakalpojumus. 
5.	Bibliotēkas Lietotāja karte jāuzrāda katrā Bibliotēkas apmeklējuma reizē un karti var izmantot tikai tās īpašnieks.

III.	Bibliotēkas pakalpojumu sniegšanas kārtība

6.	Bibliotēkas pakalpojumus ir tiesības izmantot ikvienai personai.
7.	Bibliotēkas pamatpakalpojumi ir bez maksas. Tos sniedz pašvaldības piešķirto finanšu līdzekļu ietvaros. Maksas pakalpojumu veidus un cenas apstiprina Jelgavas pilsētas dome.
8.	Bibliotēkas pamatpakalpojumi ir šādi:
8.1. iespieddarbu un citu informācijas nesēju izsniegšana lietošanai uz vietas Bibliotēkā  vai līdzņemšanai. 
8.2. Lasītavas izmantošana:
            8.2.1. Lasītavas un retumu krājums ir izmantojams tikai uz vietas Bibliotēkā.
      8.2.2.Lietotāja izvēlētos iespieddarbus un citus informācijas nesējus var rezervēt uz konkrētu laiku, bet ne  ilgāk kā uz vienu nedēļu.
8.3.datoru, interneta un vispārpieejamo elektroniskās informācijas resursu publiska pieejamība un citu iekārtu un aprīkojuma lietošana;
8.4. Lietotāju apmācība un konsultēšana par Bibliotēkā pieejamām datubāzēm, krājumu un citiem informācijas resursiem, meklēšanas sistēmām, to lietošanu;
8.5. bibliotekāro, bibliogrāfisko un faktogrāfisko uzziņu sniegšana;
8.6. Bibliotēku, literatūru un lasīšanu popularizējoši pasākumi.
8.7. Iespieddarbu un/vai citu informācijas nesēju saņemšana mājās personām ar  kustību, redzes vai citiem funkcionāliem traucējumiem. Pakalpojums Lietotājam jāpiesaka, iesniedzot pieteikumu par Bibliotēkas pakalpojumu saņemšanu dzīvesvietā vai par iespieddarbu un citu informācijas nesēju izsniegšanu Lietotāja pieteikumā norādītajai uzticības personai, 
9.	Iespieddarbu un/vai citu informācijas nesēju līdzņemšanai izsniedzamo vienību maksimālais skaits:
9.1.   5 iespieddarbi;
9.2.   4 žurnāli;
9.3.   4 audiovizuālie materiāli.
10.	Izsniegto iespieddarbu un citu informācijas nesēju lietošanas termiņš ir 15 kalendārās dienas. Nepieciešamības gadījumā to var pagarināt, bet ne vairāk kā 5 reizes. Ja ir izveidojusies rinda, iespieddarbu un citu informācijas nesēju lietošanas termiņu bibliotekāram ir tiesības saīsināt līdz 14 kalendārajām dienām bez pagarināšanas iespējas. 
11.	Maksas abonements:
11.1.	Maksas abonementa krājums ir paaugstināta pieprasījuma izklaides iespieddarbi. Maksa tiek noteikta, saskaņā ar Jelgavas pilsētas domes apstiprinātiem maksas pakalpojumiem 
11.2.	Izsniedzamo iespieddarbu maksimālais skaits ir 6 vienības un maksimālais lietošanas termiņš ir 14 kalendārās dienas.
11.3.	Ja izsniegtais iespieddarbs tiek atdots pirms termiņa, Lietotājs par neizlietoto naudas summu var izmantot citus maksas iespieddarbus. Nauda netiek atmaksāta.
11.4.	Ja Lietotājs uzdāvina Bibliotēkas maksas abonementa krājumam atbilstošu iespieddarbu, Bibliotēka nosaka tā vērtību un dāvinātājs šīs summas apmērā maksas iespieddarbus var izmantot par brīvu.

IV.	Lietotāja tiesības, pienākumi un atbildība

12.	Lietotāja tiesības:
12.1. saņemt pilnīgu informāciju par Bibliotēkas krājumu, Bibliotēkas izmantošanas iespējām un pakalpojumiem;
12.2. izmantot Bibliotēkas bezmaksas un maksas pakalpojumus;
12.3. saņemt Bibliotēkas pakalpojumus mājās, ja Lietotājs atbilst noteikumu 8.7.punkta nosacījumiem.
13.	Lietotāja pienākumi:
13.1.	ievērot šos noteikumus, kā arī vispārējos sabiedriskās kārtības noteikumus;
13.2.	ieejot Bibliotēkas telpās, virsdrēbes un somas, lielākas par 15x20 cm, atstāt Bibliotēkas garderobē vai īpaši tam paredzētā vietā. Par virsdrēbēs vai somās atstātajām vērtībām Bibliotēka neatbild;
13.3.	reģistrēt pie bibliotekāra līdzņemšanai paredzētos Bibliotēkas iespieddarbus un citus informācijas nesējus;
13.4.	informēt Bibliotēku par sava vārda, uzvārda, e-pasta un telefona numura maiņu;
13.5.	saudzēt Bibliotēkas iespieddarbus un citus informācijas nesējus;
13.6.	konstatējot Bibliotēkas iespieddarbu vai citu informācijas nesēju, kā arī inventāra bojājumus, nekavējoties par to ziņot bibliotekāram.
14.	Lietotājam, kurš nav nokārtojis savas saistības, kādā no Jelgavas pilsētas un Jelgavas novada pašvaldības bibliotēkām, nav tiesības saņemt Bibliotēkas pakalpojumus.
15.	Lietotājam aizliegts:
15.1.	Bibliotēkas telpās trokšņot, ievest vai ienest dzīvniekus, eksplozīvas, uzliesmojošas vielas, ieročus, piegružot Bibliotēkas telpas un veikt citas darbības, kas traucē citus Lietotājus vai Bibliotēkas darbu;
15.2.	bojāt Bibliotēkas inventāru un iekārtas vai nodarīt citus materiālos zaudējumus Bibliotēkai, kā arī bez bibliotekāra atļaujas pieslēgties Bibliotēkas elektrības avotiem;
15.3.	izmantot mobilos tālruņus telpās (vietās), kuras apzīmētas ar īpašu informatīvu norādi (piktogramma ar pārsvītrotu mobilā tālruņa aparātu);
15.4.	lietot pārtiku un dzērienus pie Bibliotēkas krājuma, datoriem un biroja tehnikas;
15.5.	atrasties Bibliotēkā alkohola reibumā, narkotisko un neatļautu psihotropo vielu ietekmē;
15.6.	atrasties Bibliotēkā, ja netiek ievērotas personīgās higiēnas prasības.
16.	Lietotāja atbildība:
16.1. Ja Lietotājs neievēro noteikumu 15.punkta nosacījumus, viņš tiek brīdināts, ja brīdinājums netiek ņemts vērā, tad Lietotājs tiek izraidīts no Bibliotēkas telpām. Ja Lietotājs atkārtoti pārkāpj noteikumu 15.punkta nosacījumus, tad viņam liedz izmantot Bibliotēkas pakalpojumus uz laiku līdz vienam gadam;
16.2.Lietotājam, kurš pazaudējis vai sabojājis Bibliotēkas iespieddarbu vai citu informācijas nesēju, tas jāaizvieto ar tādu pašu vai satura un cenas ziņā līdzvērtīgu, vai jāsamaksā zaudējuma atlīdzība 2-10 kārtīgā apjomā no vērtības. Vērtības apmērus nosaka Bibliotēka, pamatojoties uz Bibliotēkas izstrādātajiem novērtējuma kritērijiem. Ja Lietotājs atsakās to darīt, viņam tiek liegta Bibliotēkas pakalpojumu izmantošana uz vienu gadu;
16.3.Lietotājs, kurš noteiktā termiņā nav atdevis saņemto iespieddarbu vai citu informācijas nesēju, maksā kavējuma naudu 0,01 euro dienā par katru iespieddarbu, izņemot šo noteikumu 26.punktā minēto gadījumu. Ja Lietotājs nesamaksā kavējuma naudu, viņa abonements var tikt liegts līdz 6 mēnešiem. Pēc abonementa atjaunošanas izsniedzamo iespieddarbu un citu informācijas nesēju skaits viena gada periodā var tikt samazināts līdz vienai vienlaicīgi izsniedzamai vienībai;
16.4.Garderobes numuriņa pazaudēšanas gadījumā maksa ir 1.50 euro;
16.5.Lietotāja kartes nozaudēšanas gadījumā maksa par jaunas izgatavošanu ir 1.50 euro.
17.Par Lietotāju, kurš nav sasniedzis 12 gadu vecumu, atbildīgi ir vecāki vai likumiskais pārstāvis, vai institūcija, kas par viņu iesniegusi galvojumu.

V.	Datoru un interneta lietošanas noteikumi

18.Ikvienam Lietotājam ir tiesības bez maksas izmantot datoru un internetu, uzrādot Lietotāja karti. Skolas vecuma bērniem mācību stundu laikā atļauts apmeklēt brīvpieejas datorus pēc plkst.14.00.
19.Interneta lietošanas laiks ir viena stunda dienā. Informācijas meklēšanai, e-katalogu, datubāzu lietošanai, mācībām, vai darba vajadzībām laiks tiek pagarināts, par to iepriekš jāinformē bibliotekārs. Bezvadu interneta (WiFi) lietošanas laiks uz savām iekārtām ir neierobežots.
20.Izmantojot internetu, jāievēro vispārpieņemtie ētikas principi. Aizliegts spēlēt azartspēles, apmeklēt internetā pornogrāfiska, vardarbīga u.tml. satura vietnes, sūtīt masu reklāmas vēstules vai mēstules. 
21.Nedrīkst mainīt datora iestatījumus, instalēt programmas, pieslēgt vai atslēgt datoriekārtas.
22.Beidzot darbu, dators nav jāizslēdz, bet jāaizver programmas, jāizdzēš saglabātie dokumenti, attēli u.c. datnes.

VI.	Citi bibliotēkas lietošanas noteikumi

23.Ja pieprasītā iespieddarba vai informācijas nesēja Bibliotēkā nav, to Bibliotēka var pasūtīt no citām Latvijas Republikas bibliotēkām. Iespieddarbus var izmantot tikai Bibliotēkas lasītavā. Pasta izdevumus sedz Lietotājs.
24.Iespieddarbu vai citu informācijas nesēju Lietotājs var kopēt vai skenēt, kas ir Jelgavas pilsētas domes apstiprināts maksas pakalpojums. 
25.Izmantojot Bibliotēkas resursus ir jāievēro Autortiesību likums. 
26.Lai nodrošinātu krājuma saglabāšanu un apgrozību, Bibliotēkai ir tiesības rīkot noteiktā termiņā nenodoto iespieddarbu un citu informācijas nesēju bezmaksas nodošanas akcijas.

Jelgavas pilsētas pašvaldības iestādes
„Jelgavas pilsētas bibliotēka” 
direktore										L.Zariņa